CELEX: 32021D1777
Language: et
Date: 2021-10-05 00:00:00
Title: Nõukogu rakendusotsus (EL) 2021/1777, 5. oktoober 2021, millega lubatakse Itaalial kohaldada vähendatud maksumäärasid Campione d’Italia haldusüksuses tarnitava kütteks kasutatava gaasiõli ja elektrienergia suhtes

11.10.2021   
               
               
                  ET
               
               
                  Euroopa Liidu Teataja
               
               
                  L 360/115
               
            
         NÕUKOGU RAKENDUSOTSUS (EL) 2021/1777,
         5. oktoober 2021,
         millega lubatakse Itaalial kohaldada vähendatud maksumäärasid Campione d’Italia haldusüksuses tarnitava kütteks kasutatava gaasiõli ja elektrienergia suhtes
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 27. oktoobri 2003. aasta direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik, (1) eriti selle artiklit 19,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Itaalia taotles 7. augusti 2020. aasta kirjaga luba kohaldada vähendatud maksumäärasid ajavahemikul alates 1. jaanuarist 2021 kuni 31. detsembrini 2026 Campione d’Italia haldusüksuses tarnitava kütteks kasutatava gaasiõli ja elektrienergia suhtes vastavalt direktiivi 2003/96/EÜ artiklile 19. Itaalia esitas taotluse juurde lisateabe ja selgitused 19. jaanuaril 2021.
                  
               
                     (2)
                  
                  
                     Campione d’Italia haldusüksus on Šveitsis asuv Itaalia eksklaav, mille geograafiline ulatus on väga piiratud ja rahvaarv väike. Piirkond on mägine ning see piirab linnaarengut, tööstustegevust ja üldist juurdepääsetavust. Arvestades Campione d’Italia geograafilist asukohta, juurdepääsu puudumist maagaasivõrgule ja karme ilmastikutingimusi, on energiatoodete tarnimise kulud Campione d’Italiasse suured, olenemata sellest, kas neid tarnitakse Šveitsist või Itaaliast. Lisaks tõi Campione d’Italia hõlmamine liidu tolliterritooriumi koosseisu 1. jaanuaril 2020 kaasa kodumajapidamiste ja ettevõtjate energiakulude suurenemise. Lisaks on Campione d’Italias tõsine majanduskriis, mida COVID-19 pandeemia veelgi süvendas.
                  
               
                     (3)
                  
                  
                     Selleks, et leevendada Campione d’Italia kõrgeid energiakulusid, tuleks vähendada maksumäära teatud energiatoodetel.
                  
               
                     (4)
                  
                  
                     Komisjon vaatas taotletava meetme läbi ja leidis, et selle rakendamine ei moonuta konkurentsi ega takista siseturu nõuetekohast toimimist ning seda ei saa pidada liidu keskkonna-, energeetika- ja transpordipoliitikaga vastuolus olevaks. Nii gaasiõli kui ka elektrienergia vähendatud maksumäärad jääksid direktiivis 2003/96/EÜ sätestatud madalaimate maksustamistasemetega võrdseks või oleksid nendest suuremad ning aitaksid osaliselt kompenseerida Campione d’Italia haldusüksuse kasvanud energiakulusid. Kõnealune maksuvähendus ei kumuleeru ühegi teise maksuvähendusega.
                  
               
                     (5)
                  
                  
                     Seepärast tuleks Itaaliale anda luba kohaldada vähendatud maksumäärasid Campione d’Italia haldusüksuses tarnitava kütteks kasutatava gaasiõli ja elektrienergia suhtes.
                  
               
                     (6)
                  
                  
                     Selleks et tagada erandiga taotletavate eesmärkide saavutamine, eelkõige Campione d’Italia praegustest majanduslikest, sotsiaalsetest ja geograafilistest oludest tuleneva kahjuliku mõju vältimine ning võrdsete tingimuste tagamine suurte energiakulude leevendamise kaudu, on asjakohane kohaldada käesolevat otsust alates 1. jaanuarist 2021. Nähes ette, et erandit kohaldatakse jõustumisest varasemast kuupäevast, austatakse turuosaliste ja üksikisikute õiguspäraseid ootusi, kuna kõnealune erand ei riiva nende õigusi ja kohustusi.
                  
               
                     (7)
                  
                  
                     Kõigi direktiivi 2003/96/EÜ artikli 19 lõike 2 alusel antavate lubade kehtivust tuleb ajaliselt rangelt piiritleda. Selleks et pakkuda Campione d’Italia haldusüksusele piisaval määral kindlust, tuleks luba anda kuueks aastaks. Kuid selleks, et mitte kahjustada kehtiva õigusraamistiku üldist arengut tulevikus, on asjakohane sätestada, et kui nõukogu peaks Euroopa Liidu toimimise lepingu artikli 113 alusel kehtestama üldise muudetud süsteemi energiatoodete maksustamiseks ning käesolevas otsuses antav luba ei oleks sellega kooskõlas, peaks luba kaotama kehtivuse päeval, mil hakatakse kohaldama kõnealuseid üldreegleid.
                  
               
                     (8)
                  
                  
                     Käesolev otsus ei piira liidu riigiabi eeskirjade kohaldamist,
                  
               ON VASTU VÕTNUD KÄESOLEVA OTSUSE:
         
            Artikkel 1
            Itaalial lubatakse kohaldada vähendatud maksumäärasid Campione d’Italia haldusüksuses tarnitava kütteks kasutatava gaasiõli ja elektrienergia suhtes tingimusel, et peetakse kinni direktiivi 2003/96/EÜ artiklites 9 ja 10 osutatud madalaimatest maksustamistasemetest.
         
         
            Artikkel 2
            Käesolevat otsust kohaldatakse 1. jaanuarist 2021 kuni 31. detsembrini 2026.
            Kui nõukogu peaks aluslepingu artikli 113 või Euroopa Liidu toimimise lepingu mõne muu asjakohase sätte alusel kehtestama üldise muudetud süsteemi energiatoodete maksustamiseks ning käesoleva otsuse artiklis 1 antud luba ei oleks sellega kooskõlas, kaotab käesolev otsus kehtivuse päeval, mil hakatakse kohaldama kõnealuseid üldreegleid.
         
         
            Artikkel 3
            Käesolev otsus on adresseeritud Itaalia Vabariigile.
         
         
            Luxembourg, 5. oktoober 2021
            
               
                  Nõukogu nimel
               
               
                  eesistuja
               
               A. ŠIRCELJ
            
         
         
            (1)  ELT L 283, 31.10.2003, lk 51.